Portugalin Itä-Intian kauppakomppania

Portugalin Itä-Intian kauppakomppania () oli Portugalin kuninkaan Filip III:n Intian niemimaalle perustama lyhytikäinen kauppakomppania, joka oli toiminnassa vuosina 1628–1633. Yhtiön tarkoituksena oli vahvistaa Portugalin hallinnollista ja kaupallista asemaa idässä, ja sen perustamisessa otettiin mallia suurista Hollannin ja Englannin Itä-Intian kauppakomppanioista.
Historia.
Tausta.
Vasco da Gama oli portugalilainen tutkimusmatkailija, joka purjehti ensimmäisenä maailmassa Euroopasta Afrikan ympäri Intiaan. Hän lähti Lissabonista heinäkuussa 1497 ja rantautui välillä Afrikan itärannikolle Malindiin, joka sijaitsee nykyään Keniassa. Hän jatkoi matkaansa kauppiaan opastamana Intiaan, ja hän päätyi lopulta Kalikutiin eli nykyiseen Kozhikodeen. Hän yritti solmia paikallisten yrittäjien kanssa kauppasopimuksia, mutta muslimikauppiaat eivät katsoneet tätä hyvällä. Da Gama pakeni Intiasta vuonna 1499, ja sopimuksen epäonnistumisesta huolimatta hänen reissunsa oli alkusysäys Portugalin vallalle Intiassa.
Vuonna 1502 da Gama johti Intiaan suuntautuvaa sotaretkeä, jonka tarkoituksena oli rankaista paikallisia, jotka olivat surmanneet Pedro Álvares Cabralin vuoden 1500 retkikunnan jäseniä. Matka onnistui ja hänen viholliset päivitettiin. Da Gama perusti uusia satamia Intian rannikolle, joiden avulla Portugali pystyi käymään muun muassa mauste- ja malmikauppaa. Lisäksi hänet nimitettiin Portugalin Intian varakuninkaaksi, mutta hän kuoli muutama kuukausi tehtävänannon jälkeen.
Perustaminen.
1500-luvun alkupuoliskolla suurin osa Portugalin kuningaskunnan ja sen intialaissiirtokuntien välisestä kaupankäynnistä tapahtui Lissabonin ja Goan välillä. Valtiolla oli hallussaan monopoli, eli se vastasi yksin kaikesta laivaliikenteestä. Portugalista vietiin Intiaan pääosin malmeja, kuten hopeaa ja kuparia, ja Intiasta tuotiin eksoottisia mausteita, kuten kurkumaa. Yksityiset yritykset saivat harjoittaa kauppaa valtion laivojen kyydillä, ja ne toivat mukanaan muun muassa puuvillaa.
1570-luvulla Portugali joutui talousvaikeuksiin eikä kyennyt maksamaan verojaan. Valtio halusi saada yksityisyrityksiä nopeasti mukaan Intian kaupankäyntiin. Portugali hellitti pippurimonopoliaan vuosina 1576–1597 niin, että kotimaisille ja ulkomaisille yrityksille laadittiin viiden vuoden pituisia kauppasopimuksia, joilla ne saivat luvan harjoittaa omaa, valtiosta riippumatonta kaupankäyntiä. Joskus myös muiden mausteiden tuontia ja purjevenevuokraa tarjottiin yrityksille.
1600-luvun alussa yritysten yksityinen kaupankäynti osoittautui tappiolliseksi eivätkä ne enää ottaneet vastaan Portugalin tarjoamia kauppasopimuksia. Englanti perusti kauppakomppanian vuonna 1599 ja Hollanti omansa vuonna 1602. Nämä aiheuttivat kilpailua alalla ja Portugalin asema idässä alkoi heikentyä. Lopulta Portugalin oli pakko jatkaa monopoliaan.
19. helmikuuta 1619 Portugalin kuningas Filip II kirjoitti kuninkaallisen peruskirjan, jossa hän ehdotti valtiollisen yrityksen perustamista Intian kaupankäynnin helpottamiseksi. Peruskirjan mukaan yrityksen tulisi olla avoin kaikille kansalaisille ja kylille. Ehdotuksella ei ollut yhtään vaikutusta mihinkään.
Vuonna 1921 Filip II kuoli ja hänen poikansa Filip III nousi valtaistuimelle. Hän laati 10. joulukuuta 1624 peruskirjan, jossa hän toi uudelleen esille ehdotuksen valtiollisen kaupankäyntiyhtiön perustamisesta. Filip III kehotti ottamaan mallia Englannin ja Hollannin kauppakomppanioista ja painotti, että kaikkien kansalaisten tulisi osallistua yrityksen toimintaan. Lissabonin pormestari Dom Jorge Mascarenhas perusti lautakunnan, jossa suunniteltiin yritys. Filip III määräsi Francisco Rebello Honemin matkustamaan ympäri Portugalia ja mainostamaan kaupankäyntiyritystä.
Vuosina 1624–1627 hankkeeseen ei lähtenyt mukaan kuin pari yritystä, vaikka Filip III takasi kauppayritykseen sijoittamisen olevan vaaratonta. Vasta vuonna 1628 suuri määrä tahoja alkoi osoittamaan kiinnostusta hankkeeseen, ja yritys voitiin vihdoin perustaa. Vaikean suunnitteluprosessin jälkeen kaupankäyntiyritys perustettiin virallisesti 27. elokuuta 1628.
Lakkautus.
Kauppakomppanian odotettiin toimivan 12 vuoden ajan ja tuottavan "majesteettisia" rahasummia, mutta toisin kävi. Se kärsi sen perustamisesta lähtien talousvaikeuksista ja lähetti olemassaolonsa aikana vain 15 laivaa itään, joista 7 palasi Lissaboniin. Komppania joutui konkurssiin ja se lakkautettiin peruskirjalla 13. huhtikuuta 1633, jonka jälkeen se sulautettiin valtion rahastoon. Kauppakomppania ehti toimia viiden vuoden ajan.